“पेई, दस्सो केह् खागेओ? ग्रेसी रुट्टी नेही शैल पकांदी ऐ जे रसौइयै गी बी मात करदी ऐ।” नासिर चाचा ने अब्बा होरें गी गलाया। आर्डर लेईयै ओ रसोऽ अल्ल गेई उठी। चाचे हुंदा अट्ठें बारे दा जागत अपने मित्तरें कन्नै खेढन गेदा हा। में सारे घरै च चक्कर लांदी रेही। रसोऽ च झांकी मारी, जित्थें ग्रेसी धोती दा लड़ लक्कै नै उड़सियै रुट्टी पकाने च लग्गी दी ही ते दूएं नौकरें पर हुकम चला करदी ही। त्रीये पैह्‌र बेह्‌ली होइयै ओ पचोआड़ै चा लंघिये अपने अंदरै दे अग्गें पंद डाहियै बेही गेई ते मेरे नै गल्लां करन लगी पेई। ओ अजीब उल्ट ब्यांग, खिचड़ी नेही भाशा च गल्लां करदी ही। जेह्‌ड़ी मेरे आस्तै ओपरी ही। तदूं ओ मिगी अपने पास्सै दे खड़-खड़ लट्ठे दे बड्डे फेरे आले घग्गरे ते चिट्टे दुद्ध मलमल दे दबट्टें च सज्जी दियें सुक्की सड़ी दियें माचडू नौकरेआनियें कोला बी जेह्‌ड़ियां इन्नी सरोक्खड़ गल्ल बात करदियां हियां, मिगी टकोदी सेही होई।